**Paharul cu dragoste**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Însetat,

Timid,

Sfios,

Am intrat în barul

Din centrul vechi

Al iubirii,

În căutarea visului

Pierdut,

Din prea multă

Tinerețe.

M-am așezat la masa

Din colțul sufletului

Și-am comandat

Un pahar plin cu iubire.

Lumina difuză

Din salonul gândurilor,

Pâlpâia speranțe,

Râvnind o picătură

Din absolut.

Vitrine pline

Cu suflet pustiit

Străluceau,

Hlizindu-se

La neputința evadării

Din sine,

- Cu spumă ?

Doi ochi mă priveau

Și-mi sfredeleau abisul

- Fără, am răspuns

Tăcând;

Spuma agită astrele,

Sentimentele,

Emoțiile,

Tulburându-le

Iremediabil...

- Aș prefera doar cu-n surâs.

Inima îmi ardea !

Nu aveam cu ce s-o sting !

Pe masă nu existau

Săruturi sau îmbrățișări

În care să scutur jarul.

După ceva vreme,

Paharul a sosit !

Dar ce păcat...

Inima mi se făcuse deja scrum.